Vesturland er hluti af Íslandsperlum um helgina Ferðasýningin Íslandsperlur fer fram í Perlunni í Reykjavík um þessa helgi . Að sýningunni standa markaðsstofur landshlutanna í ferðaþjónustu í samstarfi við Ferðaþjónustu bænda , Opinn landbúnað og Beint frá býli . Sýningin var faglega upp sett og góð og full ástæða til að mæla með því að fólk geri sér ferð og skoði hana . Þar sem Perlan er í laginu eins og hún er , það er hringlaga inni , er gestum boðið að ganga hringinn í kringum landið þar sem hver landshluti á fætur öðrum hafði sína kynningu . Þar fá gestir smjörþefinn af því sem í boði verður í sumar á vettvangi ferðaþjóna . Markaðsstofa Vesturlands í samstarfi við nokkra ferðaþjónustuaðila heldur uppi merkjum Vesturlands í höfuðborginni um helgina . Þau kynna helstu nýjungar , svo sem ævintýraferðalag þeirra Sögu og Jökuls , sem er svokallað Gáttaverkefni , vöruþróun í menningartengdri ferðaþjónustu til tveggja ára , samstarf nokkurra ferðaþjónustustaða á Vesturlandi . Ferðablaðið Vesturland 2010 kom út í gær og er það helsta kynningarefni landshlutans á sýningunni . Sjá nánar umfjöllun um sýninguna í næsta Skessuhorni .